Feljegyzés
a közterületeken és nyilvános helyeken történő maszkviselés szabályairól
 szóló 36/2020. (XI.11.) önkormányzati rendelet módosításához

Székesfehérvár Megyei Jogú Város Polgármestereként rögzítem, miszerint
· 2020. november 4. napjától hatályban van a veszélyhelyzet kihirdetéséről szóló 478/2020. (XI.3.) Korm. rendelet, melyben a Kormány az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett ki,
· a koronavírus-világjárvány második hulláma elleni védekezésről szóló 2020. évi CIX. törvény megállapította a veszélyhelyzettel összefüggő sajátos szabályokat,
· a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerint „Veszélyhelyzetben a települési önkormányzat képviselő-testületének, a fővárosi, megyei közgyűlésnek feladat- és hatáskörét a polgármester, illetve a főpolgármester, a megyei közgyűlés elnöke gyakorolja. Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti”,
· a veszélyhelyzet idején alkalmazandó védelmi intézkedések második üteméről szóló 484/2020. (XI.10.) Korm. rendelet 27. §-a felhatalmazó rendelkezést tartalmaz a települési önkormányzatok polgármesterei számára, hogy a 10.000 főnél nagyobb lakónépességű települések esetén rendeletben szabályozzák a maszkhasználat szabályait.

A jogalkotásról szóló 2010. évi CXXX. törvény 17. §-a szerint a jogszabály előkészítőjének előzetes hatásvizsgálattal kell felmérnie a szabályozás várható következményeit, a 18. §-a szerint pedig a jogszabály előkészítője a jogszabály tervezetéhez indokolást csatol, amelyben bemutatja azokat a társadalmi, gazdasági, szakmai okokat és célokat, amelyek a javasolt szabályozást szükségessé teszik, továbbá ismerteti a jogi szabályozás várható hatásait és az indokolás közzétételére vonatkozó álláspontját.


Előzetes hatásvizsgálat

I. Várható társadalmi hatások
A Rendelet alapján a közterületeken és nyilvános helyeken történő maszkviselés szabályairól szóló 36/2020. (XI.11.) önkormányzati rendelettel (a továbbiakban: Alaprendelet) elrendelt maszkviselési szabályok kerülnek módosításra. Az elrendelt intézkedések alkalmazása alól kivételt képez a hatodik életévét be nem töltött kiskorú, valamint az értelmi vagy pszichoszociális fogyatékossággal, illetve az autizmus spektrumzavarral élő személy. 

A Rendelet alapján továbbá az Alaprendelettel elrendelt maszkviselési szabályok 2021. január 11-e után is alkalmazandók, egészen 2021. február 1-ig. A Rendelet hatálybalépésétől a járvány terjedésének visszaszorítása várható.

II. Várható gazdasági, költségvetési hatások
A Rendelet hatálybalépésének az Önkormányzat szempontjából vizsgálva csekély a gazdasági, költségvetési hatása.

III. Várható környezeti és egészségi következmények
A Rendelet hatálybalépésétől a járvány terjedésének visszaszorítása várható.

IV. Adminisztratív terheket befolyásoló hatások
A Rendelet hatálybalépése több adminisztratív terhet nem ró az Önkormányzatra.

V. A rendelet megalkotásának szükségessége, a jogalkotás elmaradásának várható következménye
A Rendeletet a lakosság egészségének 2021. január 11. utáni védelme érdekében szükséges megalkotni. A jogalkotás elmaradásának várható következménye, hogy a járvány okozta megbetegedések száma jelentős mértékben növekszik.


VI. A rendelet alkalmazásához szükséges személyi, szervezeti, tárgyi és pénzügyi feltételek
A Rendelet alkalmazásához több személyi, szervezeti, tárgyi és pénzügyi forrás nem szükséges. 


Általános indokolás

A járvány terjedésének visszaszorítása, és a lakosság egészségének 2021. január 11-ét követő védelme érdekében szükséges a Rendelet megalkotása.


Részletes indokolás

Az 1. §-hoz
Rögzíti a maszkhasználat szabályait, miszerint Székesfehérvár Megyei Jogú Város belterületén található, a felsorolás szerinti közterületeken és nyilvános helyeken mindenki köteles orvosi maszkot, munkavédelmi maszkot, illetve textil vagy más anyagból készült maszkot olyan módon viselni, hogy az az orrot és a szájat folyamatosan elfedje.

Rögzíti, hogy az alábbi közterületeken, nyilvános helyeken kötelező a maszk viselése:
a) valamennyi bölcsőde, óvoda és általános iskola bármely bejáratától számított 50 méteres közúti (közterületi) távolságon belüli terület, ahol az intézményekben lévő gyermekekre várakoznak,
b) történelmi belvárosban található közterületek,
c) minden olyan szabadtéren lévő terület, ahol tömegközlekedési eszközre várakoznak, 
d) gépjárművek számára jelzőtáblával kijelölt várakozóhelyek, várakozási övezetek és útszakaszok,
e) játszóterek területe,
f) kutyafuttatók területe,
g) Fejér Megyei Szent György Egyetemi Oktató Kórház Székesfehérvár, Seregélyesi út 3. szám alatti székhelye - beleértve a Hunyadi úti Járó-beteg Szakambulanciát is - valamennyi közterületi bejáratától számított 200 méteres közúti (közterületi) távolságon belüli terület,
h) Székesfehérvár, Távírda utca 4. szám alatti ingatlan (rendelőintézet) bejáratától számított 200 méteres közúti (közterületi) távolságon belüli terület.

Rögzíti, hogy az említett szabályok nem vonatkoznak hatodik életévét be nem töltött kiskorú, valamint az értelmi vagy pszichoszociális fogyatékossággal, illetve az autizmus spektrumzavarral élő személyre.

Rögzíti, miszerint nem kell maszkot viselni sporttevékenység során, valamint a parkokban, illetve zöldterületeken.

A cél az, hogy azon közterületeken, nyilvános helyeken, ahol több ember egyidejűleg tartózkodik, a járvány terjedésének akadályozása érdekében a maszk viselése legyen kötelező, így például az óvoda, iskola előtt a gyermekekre váró szülők, a játszótéren a gyermekekre felügyelő szülők esetében kötelező legyen a maszk viselése.

A 2. §-hoz
Az Alaprendelet a veszélyhelyzet idején alkalmazandó védelmi intézkedések második üteméről szóló 484/2020. (XI.10.) Korm. rendelet (a továbbiakban: Korm.r.) 27. §-ában kapott felhatalmazás alapján került megalkotásra. Tekintettel arra, hogy a Korm.r. 28. §-a szerint a Korm.r. rendelkezéseit 2021. január 11-ig lehetett alkalmazni, az Alaprendelet 2.§ (4) bekezdése is ezen időpontig tette lehetővé az Alaprendelet alkalmazását.

A Kormány a védelmi intézkedések alkalmazhatóságának meghosszabbításáról szóló 3/2021. (I. 8.) Korm. rendelettel meghosszabbította a Korm.r. alkalmazhatóságát a korábbi 2021. január 11. helyett 2021. február 1-ig. Ennek megfelelően a Korm. r-ben kapott felhatalmazás alapján megalkotott Alaprendelet alkalmazásának határidejét is indokolt meghosszabbítani 2021. február 1-ig.

A 3. §-hoz
Hatályba léptető rendelkezést tartalmaz.


A fentiek alapján került sor a Rendelet megalkotására.

